钦定古今图书集成/历象汇编/岁功典/第059卷 > 秋怀二首 苏轼
## 钦定古今图书集成/历象汇编/岁功典/第059卷 > 秋怀二首 苏轼

苦热念西风，常恐来无时。及兹遂凄凛，又作《徂年》悲。
蟋蟀鸣我床，黄叶投我帏。窗前有栖鵩，夜啸如狐狸。
露冷梧叶脱，孤眠无安枝。熠燿亦有偶，高屋飞相追。
定知无几见，迫此清霜期。物化逝不留，我兴为嗟咨。
便当勤秉烛，为乐戒暮迟。

“海风东南来，吹尽三日雨。空阶有馀滴，似与幽人语。
念我平生欢，寂寞守环堵。壶浆慰作劳，裹饭救寒苦。
今年秋应熟，过从饱鸡黍。嗟我独何求，万里涉江浦。”
居贫岂无食，自不安畎亩。念此坐达旦，残灯翳复吐。